2. ลักษณะการประกอบธุรกิจ

2.1 ความเป็นมาและการเปลี่ยนแปลงพัฒนาการที่สำคัญ

บริษัท มุ่งพัฒนา อินเตอร์แนชชั่นแนล จำกัด (มหาชน) (เดิมชื่อ บริษัท มุ่งพัฒนา มาร์เก็ตติ้ง
จำกัด) ก่อตั้งขึ้นเมื่อวันที่ 29 มกราคม พ.ศ. 2524 โดยคุณสุเมธ เลอสุมิตรกุล ด้วยทุนจดทะเบียน
10 ล้านบาท เพื่อดำเนินธุรกิจนำเข้าและจัดจำหน่ายผลิตภัณฑ์เครื่องครัวที่มีคุณภาพ ต่อมาในปี 2531
บริษัทฯ ได้รับสิทธิในการผลิต การใช้ และการจำหน่ายผลิตภัณฑ์ รวมถึงการใช้เครื่องหมายการค้า
“พีเจ้น” (Pigeon) แต่เพียงผู้เดียวในประเทศไทย
ซึ่งพีเจ้นเป็นผลิตภัณฑ์เกี่ยวกับแม่และเด็กที่มีชื่อเสียงจากประเทศญี่ปุ่น
และด้วยความรู้และประสบการณ์ของผู้บริหารทำให้บริษัทฯ มีความเจริญเติบโตอย่างต่อเนื่อง
โดยบริษัทฯ มีการเปลี่ยนแปลงและพัฒนาการที่สำคัญ สามารถสรุปได้ดังนี้

ปี 2524 ก่อตั้งขึ้นโดยคุณสุเมธ เลอสุมิตรกุล ภายใต้ชื่อ “บริษัท มุ่งพัฒนามาร์เก็ตติ้ง จำกัด”
ด้วยทุนจดทะเบียน 10 ล้านบาท มูลค่าที่ตราไว้หุ้นละ 100 บาท

ปี 2531 บริษัทฯ ได้รับสิทธิในการผลิต การใช้ และการจำหน่ายผลิตภัณฑ์
รวมถึงการใช้เครื่องหมายการค้า “พีเจ้น” (Pigeon) แต่เพียงผู้เดียวในประเทศไทย จากพีเจ้น
คอร์ป ประเทศญี่ปุ่น

ปี 2533 บริษัทฯ ได้เข้าทำสัญญากิจการร่วมค้ากับพีเจ้น คอร์ป เพื่อจัดตั้งบริษัท ไทยพีเจ้น จำกัด
(“TP”) มีจุดประสงค์เพื่อประกอบธุรกิจผลิตและจำหน่ายผลิตภัณฑ์จุกนมซิลิโคน ขวดนม
และชิ้นส่วนพลาสติกเพื่อจำหน่ายทั้งในประเทศและต่างประเทศ TP มีทุนจดทะเบียนแรกเริ่ม 20
ล้านบาท แบ่งเป็นหุ้นจำนวน 200,000 หุ้น โดยบริษัทฯ ถือหุ้นจำนวน 84,000 หุ้น
คิดเป็นอัตราร้อยละ 42 ของทุนที่ออกและเรียกชำระแล้ว

ปี 2535 บริษัทฯ ได้เพิ่มทุนจดทะเบียนเป็น 50 ล้านบาท มูลค่าที่ตราไว้หุ้นละ 100 บาท มีจำนวน
500,000 หุ้น เพื่อวัตถุประสงค์ในการขยายกิจการ

ปี 2537 บริษัทฯ ได้เข้าทำสัญญากิจการร่วมค้ากับ บริษัท โยชิโน โคเคียวโซ (ประเทศญี่ปุ่น)
(“โยชิโน ญี่ปุ่น”) และ บริษัท โนมูระ จิมูโช อิ๊งค์ (ประเทศญี่ปุ่น) เพื่อจัดตั้งบริษัท โยชิโน
มุ่งพัฒนา (ประเทศไทย) จำกัด (“YMP”) เพื่อก่อตั้งโรงงานผลิตสินค้าประเภทบรรจุภัณฑ์พลาสติก
อาทิเช่น หัวปั๊มสเปรย์สำหรับผลิตภัณฑ์ที่เป็นของเหลว ขวดบรรจุภัณฑ์ และพลาสติกเคลือบ YMP
มีทุนจดทะเบียนแรกเริ่ม 125 ล้านบาท แบ่งเป็นหุ้นจำนวน 1,250,000 หุ้น โดยบริษัทฯ
เข้าถือหุ้นจำนวน 437,500 หุ้น คิดเป็นอัตราร้อยละ 35 ของทุนที่ออกและเรียกชำระแล้ว

ปี 2539 บริษัทฯ ได้เข้าทำสัญญากิจการร่วมค้ากับพีเจ้น คอร์ป เพื่อจัดตั้งบริษัท พีเจ้น อินดัสทรีส์
(ประเทศไทย) จำกัด (“PIT”)
โดยมีจุดประสงค์เพื่อประกอบธุรกิจผลิตและจำหน่ายแผ่นซับน้ำนมและผ้าเช็ดทำความสะอาด PIT
มีทุนจดทะเบียนแรกเริ่ม 120 ล้านบาท แบ่งเป็นหุ้นจำนวน 12,000,000 หุ้น โดยบริษัทฯ
ถือหุ้นจำนวน 1,200,000 หุ้น คิดเป็นอัตราร้อยละ 10 ของทุนที่ออกและเรียกชำระแล้ว

ปี 2541 TP เพิ่มทุนจดทะเบียนจาก 20 ล้านบาท เป็น 122 ล้านบาท คิดเป็นจำนวนหุ้นเท่ากับ
1,220,000 หุ้นเพื่อขยายโรงงานเพิ่มกำลังการผลิต บริษัทฯ ได้เพิ่มสัดส่วนการถือหุ้นใน TP
เป็นร้อยละ 47 ของทุนที่ออกและเรียกชำระแล้ว หรือเทียบเท่ากับหุ้นจำนวน 573,400 หุ้น

ปี 2543 PIT เพิ่มทุนจดทะเบียนจาก 120 ล้านบาท เป็น 144 ล้านบาท คิดเป็นหุ้นจำนวน
14,400,000 หุ้น มีวัตถุประสงค์ในการเพิ่มทุนเพื่อขยายโรงงาน บริษัทฯ ขายหุ้นจำนวน 840,000
หุ้นคืนให้กับพีเจ้น คอร์ป และไม่ลงทุนซื้อหุ้นเพิ่มทุน จึงทำให้สัดส่วนการถือหุ้นใน PIT
ลดลงเหลือร้อยละ 2.5 ของทุนที่ออกและเรียกชำระแล้ว

ปี 2544 YMP ได้เพิ่มทุนจดทะเบียนจาก 125 ล้านบาท เป็น 300 ล้านบาท คิดเป็นจำนวนหุ้น
3,000,000 หุ้น มีวัตถุประสงค์ในการเพิ่มทุนเพื่อขยายโรงงาน บริษัทฯ ขายหุ้นจำนวน 287,500
หุ้นคืนโยชิโน ญี่ปุ่น และลงทุนซื้อหุ้นเพิ่มทุนแต่ไม่ครบตามสัดส่วนการถือหุ้น
จึงทำให้สัดส่วนการถือหุ้นใน YMP ลดเหลือร้อยละ 6 ของทุนที่ออกและเรียกชำระแล้ว

ปี 2549 บริษัทฯ ได้จัดให้มีการประชุมวิสามัญผู้ถือหุ้นครั้งที่ 1/2549 เมื่อวันที่ 21 พฤศจิกายน
2549 มีมติอนุมัติจ่ายเงินปันผลเป็นจำนวน 115 ล้านบาท

ปี 2550 บริษัทฯ ได้ซื้อตราสินค้าสไมล์วี สมาร์ทวี และบีแคร์
เป็นสินค้าประเภทของใช้ประจำวันจากบริษัท ไมซีส จำกัด (“ไมซีส”)
ซึ่งเคยจำหน่ายสินค้าให้บริษัทฯ ในต่างจังหวัด และไมซีสไม่มีความเกี่ยวข้องใดๆ กับบริษัทฯ
ที่อาจทำให้เกิดความขัดแย้งทางผลประโยชน์

ปี 2551 บริษัทฯ ได้รับการรับรองระบบบริหารคุณภาพ ISO 9001: 2000 จากบริษัท
ยูไนเต็ดรีจิสตร้า ออฟ ซิสเท็มส์ (ประเทศไทย) จำกัด เมื่อเดือนมกราคม 2551

บริษัทฯ ได้จัดให้มีการประชุมวิสามัญผู้ถือหุ้นครั้งที่ 2/2551 เมื่อวันที่ 18 มีนาคม 2551
มีมติให้เพิ่มทุนจดทะเบียนและเรียกชำระจำนวน 40 ล้านบาท
ทำให้ทุนจดทะเบียนและเรียกชำระแล้วของบริษัทฯ เพิ่มขึ้น จาก 50 ล้านบาทเป็น 90 ล้านบาท
และได้อนุมัติจ่ายเงินปันผลเป็นจำนวน 60 ล้านบาท

บริษัทฯ ได้จัดให้มีการประชุมวิสามัญผู้ถือหุ้นครั้งที่ 5/2551 เมื่อวันที่ 29 สิงหาคม 2551
มีมติให้แปรสภาพบริษัทฯเป็นบริษัทมหาชนจำกัด และเปลี่ยนชื่อบริษัทใหม่เป็น “บริษัท มุ่งพัฒนา
อินเตอร์แนชชั่นแนล จำกัด (มหาชน)” และแปลงมูลค่าที่ตราไว้จากหุ้นละ 100 บาทเป็นหุ้นละ 1
บาท รวมถึงมีมติให้เพิ่มทุนจดทะเบียนจาก 90 ล้านบาท เป็น 120 ล้านบาท
โดยออกหุ้นสามัญเพิ่มทุนจำนวน 30 ล้านหุ้น เพื่อเสนอขายให้แก่ประชาชนเป็นครั้งแรก
นอกจากนี้ได้มีการอนุมัติจ่ายเงินปันผลเป็นจำนวน 21.6 ล้านบาท

ปี 2552 บริษัทฯ ร่วมลงนามในสัญญาจัดจำหน่ายสินค้า กับบริษัท พีไอพี อินเตอร์เนชั่นแนล จำกัด
เพื่อเป็นตัวแทนจำหน่ายผลิตภัณฑ์ถุงลอกเท้า ภายใต้เครื่องหมายการค้า “Revival Care”

ปี 2553 บริษัทฯ ร่วมลงนามในสัญญาจัดจำหน่ายสินค้า กับบริษัท ไทย มัลติพลาย จำกัด บริษัท
ศิริมงคล อินเตอร์เทรด จำกัด บริษัท ไทยยินตัน จำกัด และบริษัท ฟอร์แคร์ จำกัด
เพื่อเป็นตัวแทนจำหน่ายผลิตภัณฑ์ ภายใต้เครื่องหมายการค้า “YURA” “BR” “Jintan” และ
“4CARE” ตามลำดับ

ปี 2554 บริษัทฯ เปิดตัวโครงการ “Pigeon Little Moments Club”
เพื่อเป็นช่องทางสื่อสารให้ลูกค้าติดต่อกับบริษัทฯ ได้
ไม่ว่าจะเป็นการขอคำปรึกษาเกี่ยวกับการเลี้ยงดูทารก
หรือการให้รายละเอียดข้อมูลผลิตภัณฑ์ต่างๆของบริษัทฯ ในปีเดียวกันนี้บริษัทฯ
ได้ยกเลิกการขายสินค้าภายใต้ตรา “Jintan”

2.2 ภาพรวมการประกอบธุรกิจของบริษัท

บริษัทฯ ดำเนินธุรกิจจัดจำหน่ายและเป็นตัวแทนจำหน่ายสินค้าอุปโภคบริโภค แบ่งได้เป็น 3 กลุ่ม
ได้แก่

1) กลุ่มผลิตภัณฑ์สำหรับแม่และเด็กภายใต้ตราสินค้าพีเจ้น (Pigeon)
จากประเทศญี่ปุ่นโดยเน้นที่เด็กทารกที่มีอายุระหว่าง 0-3 ปี รวมถึงผลิตภัณฑ์สำหรับคุณแม่
เพื่อครอบคลุมความต้องการในทุก ๆ ด้าน อาทิเช่น จุกนม ขวดนม ผลิตภัณฑ์ป้อนอาหารทารก
อุปกรณ์การให้นมมารดา และผ้าเช็ดทำความสะอาดผิว เป็นต้น แหล่งที่มาของผลิตภัณฑ์พีเจ้นมาจาก
3 แหล่ง ได้แก่ จากโรงงาน TP โรงงาน PIT และ การนำเข้าจากต่างประเทศ

2) กลุ่มผลิตภัณฑ์สำหรับใช้ในครัวเรือนและของใช้ประจำวัน ได้แก่
กระบอกฉีดน้ำภายใต้ตราสินค้าฟ๊อกกี้ (Foggy) มีดแสตนเลสภายใต้ตราสินค้าเกอร์ลาจ
(Gerlach) และของใช้ประจำวันภายใต้ตราสินค้าอื่น ๆ ได้แก่ ตราสินค้าวีแคร์ (V-Care)
เป็นสินค้าจำพวกสำลี แปรงสีฟัน และฟองน้ำ ตราสินค้า สไมล์วี (Smile-V) ซึ่งบริษัทฯ
เป็นเจ้าของ เป็นสินค้าจำพวกกระบอกฉีดน้ำ นอกจากนี้บริษัทเป็นผู้จัดจำหน่ายผลิตภัณฑ์ดังต่อไปนี้
ถุงลอกเท้าภายใต้ตราสินค้า Revival Care ผลิตภัณฑ์ครีมป้องกันแสงแดด
และผลิตภัณฑ์ครีมสำหรับใบหน้าขาวใส ตราสินค้า YURA แป้งหอม และแป้งหอมเย็น ตราสินค้า BR
กะทิธัญพืช, ฟอร์แคร์ บาลานซ์ เครื่องดื่มน้ำจมูกข้าวฯ สูตรต้นตำรับ, สูตรไม่เติมน้ำตาล,
รสดาร์คช็อกโก-แลต, รสงาขาวน้ำขิง ตราสินค้า 4CARE

3) กลุ่มผลิตภัณฑ์พลาสติกและบรรจุภัณฑ์ ได้แก่ หัวฉีดน้ำ หัวปั๊ม ขวดบรรจุของเหลว เป็นต้น บริษัทฯ
เป็นตัวแทนจำหน่ายให้กับ YMP โดยผลิตภัณฑ์กลุ่มนี้จะจำหน่ายให้แก่โรงงานอุตสาหกรรมเป็นหลัก

บริษัทฯ มีความเชี่ยวชาญในด้านการตลาด โดยจะบริหารแบรนด์หรือตราสินค้าที่บริษัทฯ
เป็นผู้จัดจำหน่ายให้เป็นที่รู้จักและรักษาให้กลุ่มลูกค้าเป้าหมายให้คงความนิยมในแบรนด์อย่างต่อเนื่องผ่านกิจกรรมทางการตลาดที่บริษัทฯ
ได้กำหนดไว้ นอกจากนี้บริษัทฯ
ยังมีความชำนาญในด้านการจัดจำหน่ายโดยมีเครือข่ายช่องทางการจัดจำหน่ายที่ครอบคลุมทั่วประเทศไทยทั้งร้านค้าสมัยใหม่หรือโมเดิร์นเทรด
(Modern Trade) ร้านค้าแบบดั้งเดิม (Traditional Trade) และผ่านรถขายเงินสด (Cash
Van) รวมถึงช่องทางการจัดจำหน่ายอื่นๆ อาทิ ธุรกิจขายตรง และ E-commerce เป็นต้น
ช่องทางการจำหน่ายเหล่านี้มีจำนวนกว่า 8,000 แห่ง ครอบคลุมทุกภาคทั่วประเทศ ในปี 2554
จากความเชี่ยวชาญและความชำนาญในการบริหารตราสินค้า
และการมีช่องทางการจัดจำหน่ายที่ครอบคลุมทั่วทั้งประเทศ ทำให้บริษัทฯ
มีศักยภาพสามารถให้บริการเป็นตัวแทนจำหน่ายให้กับสินค้าอื่น ๆ
ที่ต้องการทำการตลาดในประเทศไทยและทำให้บริษัทฯ
มีจำนวนสินค้าที่จัดจำหน่ายเพิ่มขึ้นซึ่งจะสร้างรายได้ให้กับบริษัทฯ
ทำให้ผลประกอบการดีขึ้นไปเป็นลำดับ

นอกจากการดำเนินธุรกิจจัดจำหน่ายและเป็นตัวแทนจำหน่ายสินค้าอุปโภคบริโภคแล้ว บริษัทฯ
ยังมีกิจการร่วมค้ารวมทั้งสิ้น 3 บริษัท ได้แก่ TP PIT และ YMP
โดยมีสัดส่วนการร่วมลงทุนอยู่ที่ร้อยละ 47 ร้อยละ 2.5 และร้อยละ 6 ตามลำดับ
ในการร่วมลงทุนดังกล่าวบริษัทฯ
ได้รับประโยชน์จากการได้สิทธิเป็นตัวแทนจำหน่ายสินค้าที่แต่ละบริษัทร่วมค้าผลิตแต่เพียงผู้เดียวในประเทศไทย
รวมถึงได้รับผลตอบแทนในรูปของเงินปันผล

เงินลงทุนในบริษัทร่วม

-   บริษัท ไทยพีเจ้น จำกัด หรือ TP เป็นกิจการร่วมค้าระหว่างบริษัทฯ และ บริษัท พีเจ้น
    คอร์ปอเรชั่น จากประเทศญี่ปุ่น ได้จดทะเบียนจัดตั้งบริษัทขึ้นเมื่อวันที่ 11 กันยายน 2533
    ประกอบธุรกิจผลิตและจำหน่ายผลิตภัณฑ์เกี่ยวกับทารกภายใต้ตราสินค้าพีเจ้น สินค้าที่ผลิต ได้แก่
    จุกนม ขวดนม ผลิตภัณฑ์พลาสติก น้ำยาทำความสะอาดจุกนมและขวดนม เป็นต้น
    โดยจำหน่ายทั้งในประเทศและต่างประเทศ ปัจจุบันมีทุนชำระแล้ว 122 ล้านบาท ทั้งนี้บริษัทฯ
    เป็นตัวแทนการจัดจำหน่ายผลิตภัณฑ์ทั้งหมดของ TP แต่เพียงผู้เดียวในประเทศไทย

เงินลงทุนระยะยาวอื่น

-   บริษัท โยชิโน มุ่งพัฒนา (ประเทศไทย) จำกัด หรือ YMP เป็นกิจการร่วมค้าระหว่าง 3
    บริษัท ได้แก่ บริษัท โยชิโน โคเคียวโช (ประเทศญี่ปุ่น) บริษัท โนมูระ จิมูโช
    (ประเทศญี่ปุ่น) และบริษัทฯ โดยแต่ละบริษัทถือหุ้นใน YMP ในสัดส่วนร้อยละ 83 ร้อยละ 11
    และร้อยละ 6 ตามลำดับ YMP ได้จดทะเบียนจัดตั้งเมื่อวันที่ 19 ธันวาคม 2537
    ประกอบธุรกิจผลิตสินค้าประเภทบรรจุภัณฑ์พลาสติก ชิ้นส่วน
    ส่วนประกอบและอะไหล่ที่เป็นพลาสติก เพื่อจำหน่ายทั้งภายในและต่างประเทศ เช่น หัวฉีดน้ำ,
    หัวปั๊ม, ขวดแชมพู, หลอดสำหรับครีมบำรุงผม และตลับแป้ง เป็นต้น ทั้งนี้บริษัทฯ
    เป็นตัวแทนการจัดจำหน่ายผลิตภัณฑ์ของ YMP แต่เพียงผู้เดียวในประเทศไทย
    และได้รับสิทธิ์ในการเป็นผู้จัดหาวัตถุดิบและอุปกรณ์ที่ YMP ต้องการภายในประเทศ

-   บริษัท พีเจ้น อินดัสทรีส์ (ประเทศไทย) จำกัด หรือ PIT เป็นกิจการร่วมค้าระหว่างบริษัทฯ
    และ บริษัท พีเจ้น คอร์ปอเรชั่น จากประเทศญี่ปุ่น ได้จดทะเบียนจัดตั้งบริษัทขึ้นเมื่อวันที่ 29
    เมษายน 2539 ประกอบธุรกิจผลิตและจำหน่ายผ้าเช็ดทำความสะอาดผิว และแผ่นซับน้ำนม
    โดยจำหน่ายทั้งในประเทศและต่างประเทศ ทั้งนี้บริษัทฯ เป็นตัวแทนจำหน่ายผลิตภัณฑ์ของ PIT
    แต่เพียงผู้เดียวในประเทศไทย

2.3 โครงสร้างรายได้

  ------------------------------------- -------- ------- -------- ------- -------- -------
  ประเภทของรายได้                        2552             2553             2554     

                                        ล้านบาท   ร้อยละ   ล้านบาท   ร้อยละ   ล้านบาท   ร้อยละ

  จำหน่ายผลิตภัณฑ์แม่และเด็ก                  311.3    75.1    344.3    75.6    390.2    69.5

  จำหน่ายเครื่องครัวและของใช้ประจำวัน         44.2     10.7    46.9     10.3    76.1     13.6

  จำหน่ายผลิตภัณฑ์พลาสติกและบรรจุภัณฑ์          13.5     3.3     19.0     4.2     37.4     6.7

  ส่วนแบ่งกำไรจากเงินลงทุนตามวิธีส่วนได้เสีย¹⁾   30.1     7.3     25.3     5.6     30.4     5.4

  รายได้จากเงินปันผล ²⁾                    4.3      1.0     4.4      1.0     4.1      0.7

  รายได้อื่น³⁾                             11.0     2.6     15.4     3.4     22.9     4.1

  รายได้รวม                              414.4    100.0   455.3    100.0   561.1    100.0
  ------------------------------------- -------- ------- -------- ------- -------- -------

  หมายเหตุ : 1 ส่วนแบ่งกำไรจาก TP

  2 เงินปันผลจาก YMP และ PIT

  3 รายได้อื่น ประกอบด้วย รายได้ค่าเช่า, รายได้ค่านายหน้า, กำไรจากการจำหน่ายสินทรัพย์
  และกำไรจากอัตราแลกเปลี่ยน0

2.4 เป้าหมายการดำเนินธุรกิจ

บริษัทฯ ได้กำหนดวิสัยทัศน์ในการดำเนินธุรกิจ โดยบริษัทฯ
จะมุ่งพัฒนาสู่ความเป็นเลิศในด้านสินค้าและบริการ ภายใต้ คุณธรรม จริยธรรม
และความรับผิดชอบในการดำเนินธุรกิจเพื่อตอบสนองความต้องการของผู้บริโภค นักลงทุน
และสร้างความสัมพันธ์ที่ดีกับคู่ค้า

นอกจากนี้บริษัทฯ ได้กำหนดพันธกิจของบริษัทฯ ขึ้น ดังนี้

-   มุ่งเป็นองค์กรที่มีผลกำไรโดดเด่น และได้รับความไว้วางใจจากผู้บริโภค คู่ค้า และนักลงทุน

-   มุ่งเป็นองค์กรที่จะให้ความสำคัญกับบุคลากร เน้นการพัฒนาทักษะ, องค์ความรู้
    และคุณภาพชีวิตของพนักงาน

-   มุ่งเป็นองค์กรที่ให้ความสัมพันธ์ที่ดีกับคู่ค้า และเติบโตควบคู่กันไปในระยะยาว

-   มุ่งเป็นองค์กรที่เน้นย้ำ จริยธรรม คุณธรรมในการดำเนินธุรกิจ และรับผิดชอบต่อสังคม

-   มุ่งเป็นองค์กรที่ให้ความสำคัญกับการวิจัย และพัฒนานวัตกรรมใหม่ๆ
    อันได้มาซึ่งคุณภาพเป็นที่ยอมรับอย่างต่อเนื่อง

บริษัทฯ มีเป้าหมายในการดำเนินธุรกิจภายใน 2 – 3 ปี ข้างหน้า ดังนี้

1. บริษัทฯ มุ่งเน้นที่จะขยายสายผลิตภัณฑ์ใหม่ให้เพิ่มขึ้นจากปัจจุบัน
โดยเฉพาะในกลุ่มผลิตภัณฑ์แม่และเด็กของพีเจ้น
ทั้งในรูปของการนำเข้าสินค้าเพื่อจำหน่ายภายในประเทศ และ/หรือผลิตขึ้นเองภายในประเทศไทย
โดยเฉพาะอย่างยิ่งกลุ่มผลิตภัณฑ์สำหรับแม่และเด็กพีเจ้นประเภท Toiletries เช่น สบู่เหลว
เบบี้แชมพู โลชั่น เป็นต้น ทั้งนี้เพื่อตอบสนองต่อความต้องการของคุณแม่สมัยใหม่ในการดูแลลูก
ประกอบกับเป็นการเพิ่มตัวเลือกสำหรับคุณแม่ที่ให้ความใส่ใจในคุณภาพผลิตภัณฑ์สำหรับทารกและเด็ก

2. การขยายช่องทางการจัดจำหน่ายในต่างจังหวัด บริษัทฯ
มีจุดมุ่งหมายในการขยายฐานธุรกิจไปสู่ต่างจังหวัดให้มากยิ่งขึ้น
โดยผ่านการขยายช่องทางการจัดจำหน่ายสินค้าของบริษัทฯ ในต่างจังหวัด (Expanding Channel
of Distribution) เพื่อให้ผลิตภัณฑ์ของบริษัทฯ เข้าถึงกลุ่มผู้บริโภคได้อย่างทั่วถึงมากยิ่งขึ้น ซึ่ง
ณ ปัจจุบัน บริษัทฯ ได้ขยายไปยังร้านตัวแทนจำหน่ายเฉพาะ (Specialty Shop)
และตัวแทนค้าส่งในต่างจังหวัด โดยบริษัทฯ คาดว่าจะเพิ่มช่องทางดังกล่าวเป็นจำนวนร้อยละ 10
ของจำนวนร้านค้าปัจจุบันต่อปี

3. บริษัทฯ
มีแผนการที่จะทำการตลาดสำหรับผลิตภัณฑ์ประเภทจุกนมเพื่อขยายส่วนแบ่งการตลาดและเพิ่มยอดขายให้ได้มากยิ่งขึ้น
เมื่อเปรียบเทียบกับคู่แข่ง เนื่องจากจุกนมเป็นผลิตภัณฑ์หลักที่สร้างรายได้ และผลกำไรให้กับบริษัทฯ
มาโดยตลอด และเป็นผลิตภัณฑ์ที่บริษัทฯ ให้ความสำคัญในการพัฒนาอยู่ตลอดเวลา
จึงทำให้เกิดความได้เปรียบในด้านการแข่งขัน

4. บริษัทฯ จะเน้นการบริหารแบรนด์ให้กับสินค้าที่บริษัทฯ เป็นผู้จัดจำหน่ายให้โดดเด่น (Brand
Values Emphasizing) และชัดเจนในสายตาผู้บริโภคเป้าหมาย ซึ่งได้แก่
ตราสินค้าพีเจ้นเพื่อให้ตราสินค้าพีเจ้นมีคุณค่าและมีความแตกต่างจากคู่แข่งผ่านคุณค่าของตราสินค้าที่ว่า
“พีเจ้น ผู้เชี่ยวชาญพัฒนาการเด็กและทารก” บริษัทฯ
มุ่งเน้นที่จะเป็นส่วนหนึ่งที่ช่วยให้คุณแม่ยุคใหม่เลี้ยงลูกด้วยตนเองมากยิ่งขึ้น
และสะดวกมากขึ้นผ่านสินค้าและบริการของบริษัทฯ นอกจากนั้น บริษัทฯ
จะพัฒนาสินค้าที่ได้คุณภาพออกสู่ตลาดอย่างต่อเนื่อง เพื่อให้สินค้ามีความแตกต่าง
และโดดเด่นอยู่เสมอ

5. บริษัทฯ ให้ความสำคัญในการเป็นผู้จัดจำหน่ายผลิตภัณฑ์ที่มีความหลากหลาย บริษัทฯ
จึงมีความพร้อมที่จะเป็นตัวแทนจำหน่ายให้กับสินค้า และบริการใหม่ๆ
โดยอาจเข้าร่วมทุนกับบริษัทต่าง ๆ เพื่อให้เกิดความร่วมมือทางการตลาดมากขึ้น บริษัทฯ
เชื่อมั่นว่าบริษัทฯ มีศักยภาพในด้านเครือข่ายช่องทางการจัดจำหน่าย พนักงานขาย
และความเชี่ยวชาญด้านการทำการตลาดโดยเน้นการบริหารแบรนด์ในระยะยาว
กอปรกับชื่อเสียงของบริษัทฯ ที่ได้รับการยอมรับมานาน จึงทำให้ บริษัท มุ่งพัฒนา
อินเตอร์แนชชั่นแนล จำกัด (มหาชน) เป็นอีกหนึ่งทางเลือกสำหรับผู้ที่ต้องการที่จะทำการตลาด
หรือกระจายสินค้าภายในประเทศไทย

จากความพร้อมในด้านการทำการตลาดและการมีเครือข่ายช่องทางการจัดจำหน่ายที่มีศักยภาพ
บริษัทฯ มีแนวคิดในการขยายธุรกิจโดยการหาพันธมิตรทางการค้าใหม่ในอุตสาหกรรมต่างๆ
ที่มีความประสงค์จะขยายช่องทางการจัดจำหน่าย และทำการตลาดผ่านช่องทางหลักที่บริษัทฯ มีอยู่
เพื่อขยายกลุ่มสินค้าของบริษัทฯ ให้มีความหลากหลายและสามารถเข้าถึงกลุ่มผู้บริโภคในวงกว้าง
และจากแผนการขยายธุรกิจดังกล่าวจะทำให้บริษัทฯ มีฐานรายได้ที่เติบโตขึ้นในระยะยาว